Godswill Akpabio

**Godswill obot AKpabio** Con (an haife shi ranar 9 ga watan Disamba,  shekarar 1962) ɗan siyasa ne na Najeriya  kuma ɗan siyasa ne a halin yanzu shine  Shugaban majalisar Dattijai ta 10 a Najeriya. Ya yi aiki a matsayin Sanata mai wakiltar Akwa Ibom Arewa maso Yamma daga shekara ta, 2015 zuwa 2019 da kuma 2023. Ya kuma riƙe mukamin minista a harkokin Neja Delta daga Shekara ta, 2019 zuwa 2022. Yayi gwamnan jihar Akwa Ibom daga shekara ta,  2007 zuwa 2015.

## Karatu da Aiki
Akpabio ya yi karatu a Makarantar Firamare ta Methodist, Ukana,  Essien Udim LGA,  Jihar Akwa Ibom; a Kwalejin Gwamnatin Tarayya, Port Harcourt, Jihar Rivers;  da Jami'ar Calabar, Jihar Cross River, inda yayi digiri a fannin shari'a a makarantar.
Gyaran sana'a da aiki

### Aiki
Matsayin malami kuma a matsayin abokin hulɗa da jama'a tare da Paul Usoro & Co., wani kamfanin doka ne a Najeriya.

### Mukamin Gwamnati

A shekarar, 2002, Gwamna Obong Victor Attah ya nada shi Honourable Commissioner na Man Fetur da Albarkatun kasa a jihar Akwa Ibom. Tsakanin shekara ta,  2002 zuwa 2006, ya yi aiki a matsayin kwamishina a ma'aikatu uku masu mahimmanci: Man Fetur da Albarkatun ƙasa, Kananan Hukumomi da Harkokin Sarauta, da Filaye da Gidaje.

## Siyasa
A shekara ta, 2006, ya yi sha’awar tsayawa takarar gwamna a jihar Akwa Ibom a zaɓen fidda gwanin da aka fafata tare da doke wasu ‘yan takara 57 da suka yi takara a jam’iyyar Peoples Democratic Party (PDP).Yaƙin neman zaɓen da ya yi mai taken, “a yi nufin Allah” ya sami goyon bayan jama’a kuma aka zaɓe shi Gwamna a shekarar, 2007. An sake zaɓen shi a karo na biyu a matsayin gwamnan jihar Akwa Ibom a shekarar, 2011.

a shekarar, 2013, an zaɓe shi a matsayin Shugaban sabuwar ƙungiyar Gwamnonin PDP.

### Takarar Sanata
A shekarar, 2015, ya tsaya takarar Sanatan Akwa Ibom ta Arewa maso Yamma (Ikot Ekpene) don wakiltar gundumar a Majalisar Dattawan Tarayyar Najeriya.  Da yake takara a karkashin jam’iyyar People’s Democratic Party (PDP), ya samu kuri’u 422,009 daga cikin 439,449 inda ya doke **Cif Inibehe Okorie** na jam’iyyar APC wanda ya samu kuri’u 15,152 da hukumar zaɓe mai zaman kanta ta ƙasa (INEC) ta ayyana.
An zaɓi Akpabio a matsayin Shugaban Marasa Rinjaye na Majalisar Dattawa wanda ya fito daga Kudu-maso-Kudu a Jam’iyyar Peoples Democratic Party (PDP), wanda jam’iyyar PDP ta amince da shi a Majalisar Dattawa kuma Shugaban Majalisar Dattawa ya bayyana shi a matsayin Shugaban Marasa Rinjaye na Majalisar Dattawa ranar 28 ga Yuli shekara ta,2015.  PDP ta rasa rinjaye a hannun jam'iyyar All Progressives Congress (APC), a zaben shekara ta,2015.

A watan Agustan shekara ta,2018, ya yi murabus a matsayin shugaban marasa rinjaye na Majalisar Dattijai, bayan ya sanar da sauya sheka zuwa jam'iyyar All Progressives Congress. Ya sauya sheka ya yi gangamin siyasa a mahaifarsa a filin wasa na garin Ikot Ekpene, jihar Akwa Ibom.
A watan Yulin shekara ta, 2019 ne shugaban ƙasa Muhammadu Buhari ya zaɓe shi kuma majalisar dattawan Najeriya ta tantance shi domin a nada shi minista.  A ranar 21 ga Agusta shekara ta, 2019, an rantsar da shi a matsayin ministan harkokin Neja Delta.

A watan Yunin shekara ta,2022, Akpabio ya yi murabus daga muƙaminsa na ministan harkokin Neja Delta domin ya tsaya takara a zaɓen fidda gwani na shugaban kasa na jam’iyyar All Progressives Congress (APC) mai mulki amma ya sauka a daren da aka gudanar da zaben fidda gwani wanda Bola Tinubu ya lashe. Kwanaki kadan bayan kammala zaben fidda gwani na shugaban ƙasa, ya fito a matsayin ɗan takarar Sanata mai wakiltar Akwa Ibom ta Arewa maso Yamma. Sai dai kuma yana cike da zarge-zargen da masu ruwa da tsaki na jam’iyyar a jihar ke yi. Ya kayar da abokin hamayyarsa Emmanuel Enoidem na jam’iyyar Peoples Democratic Party ya zama zababben Sanata a zaben shekara ta,2023 inda ya samu kuri’u 115,401, inda Enoidem ya samu kuri’u 69,838.

A ranar 13 ga watan Yunin shekara ta, 2023 ne aka zaɓe shi a matsayin shugaban majalisar dattawan Najeriya da ƙuri'u 63 inda ya doke Sanata Abdulaziz Yari, tsohon gwamnan jihar Zamfara wanda ya samu kuri'u 46.

## Manazarta